  vk.com (Алексей Семенов) Анжелика Тихонова корреспондент Алнашын Ашальчи Оки нимо ёрос премиез басьтӥсьёсты пусйизы. Сӥё-дано ужрад Лулчеберетъя но искусствоосъя центрын ортчиз. Со сярысь Алнаш ёрослэн тӧроез Алексей Семёнов «ВКонтакте» мерлыко вотэсысь бамаз ивортӥз. 2022-тӥ арын Ашальчи Оки нимо ёрос премиез басьтӥзы: Галина Сергеевна Майорова, Удмуртиысь лулчеберет удысысь дано ужась (Асан Техникум черкогуртысь «Юность» культура юртын чеберлыко кивалтӥсь луыса тыршиз); Людмила Ильинична Гирбасова, пӧраськись, кылбурчи, художественной самодеятельносте пыриськись; Татьяна Гавриловна Петрова, Удмуртиысь гурт возёс удысысь дано ужась, «Решительный» огазеяськонысь валтӥсь зоотехник. « Та премия Алнашысь гурт интеллигенци понна бадӟым инты басьтэ. Туннэ праздникын котькуд героиняез шумпотыса ӟечкыласько. Мусо нылкышноос! Сӥзисько тӥледлы юн тазалык, вордӥськем Алнаш ёросмес данъян понна выль вормонъёс дорозь сузьтӥськыны мылкыд но кужым! » Алексей Семёнов, Алнаш ёрослэн тӧроез Ёрос премиен пусъён азьын лауреатъёсты Ашальчи Окилэн музей-юртаз пыртазы. Сяме пыӵамъя, соос музейлы ас киынызы пужыятэм ужъёссэс кельтӥзы. Тодэ вайытом, Ашальчи Оки нимо ёрос премиен Грак ёросысь нылкышноосты но пусъё. Нош Ашальчи Оки нимо элькун премиез туэ Пичи Пурга ёросысь нылкышно басьтоз. Сое финн-угор нылкышноослэн улосвылкуспо форумазы пусъёзы.  Тегъёс: Алнаш АшальчиОки премия Мерлык Удмуртия  